ჟორეს ალფეროვი

ჟორეს ივანეშ სქი ალფეროვი (რუს. Жоре́с Ива́нович Алфёров, ბელარუს. Жарэс Іва́навіч Алфёраў; დ. 15 მელახი, 1930, ვიტებსკი, ბელორუსიშ სსრ, სსრრ — ღ. 1 მელახი, 2019, სანქტ-პეტერბურგი, რუსეთი) — რუსი ფიზიკოსი. გვერდოგამტარული ჰეტეროსტრუქტურეფიშ დო ბიწორი ოპტიკური დო მიკროელექტრონული კომპონენტეფიშ გოვითარაფაშ გეშა მიპალუ ნობელიშ პრემია ფიზიკაშ დარგის 2000 წანას.

დებადჷ ბელორუსიშ ნოღა ვიტებსკის. გურაფულენდჷ მინსკიშ სკოლას დო უკულ ბელორუსიშ პოლიტექნიკურ აკადემიას. 1952 წანას მიპალუ ბაკალავრიშ ხარისხი ლენინგრადიშ ელექტროტექნიკურ ინსტიტუტის. 1953 წანაშე ალფეროვი მუშენდჷ სსრრ-შ მენცარობეფიშ აკადემიაშ იოფეშ ინსტიტუტის. ჸათე ინსტიტუტის ალფეროვიქ თხილუ ოკანდიდატე დისერტაცია ტექნოლოგიეფიშ დარგის 1961 წანას დო ოდოქტორე დისერტაცია ფიზიკა-მათემატიკაშ დარგის 1970 წანას. 1987-2003 წანეფს ალფეროვი რდჷ იოფეშ ინსტიტუტიშ დირექტორი.

ჟორეს ალფეროვი ოკათუდჷ პოლიტიკას ხოლო. რდჷ რუსეთიშ პარლამენტიშ მაკათური კომუნისტური პარტიაშე.

რესურსეფი ინტერნეტის
 ჟორეს ალფეროვი ენციკლოპედია ბრიტანიკას 
 ჟორეს ალფეროვი Nobelprize.org-ის

კატეგორია:რუსეფი
კატეგორია:რუსი ფიზიკოსეფი
კატეგორია:ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიკაშ დარგის
კატეგორია:რუსი ნობელიშ პრემიაშ ლაურეატეფი